**คำกล่าวรายงานต่อประธานในพิธี**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

เรียน ท่าน นันทนา ทิมสุวรรณ์ สมาชิกสภาผู้แทนราษฎร จังหวัดเลย เขต 2 ประธานในพิธีเปิดหมู่บ้านเรียนรู้ตลอดชีวิต ที่เคารพอย่างสูง

ดิฉัน นางณัฐญา คำสิงห์ ผู้อำนวยการศูนย์การศึกษานอกระบบและการศึกษาตามอัธยาศัยอำเภอวังสะพุง ขอกราบขอบพระคุณท่านเป็นอย่างสูงที่ได้เสียสละเวลาให้เกียรติมาเป็นประธานในพิธีเปิดโครงการจัดตั้งหมู่บ้านเรียนรู้ตลอดชีวิตในครั้งนี้ ดิฉัน ในนามประธานการจัดงานในครั้งนี้ ขออนุญาตรายงานการดำเนินงานจัดตั้งหมู่บ้านเรียนรู้ตลอดชีวิต พอสังเขปดังนี้

ตามแผนพัฒนาเศรษฐกิจและสังคมแห่งชาติฉบับที่ 11 (พ.ศ. 2555 – 2559) ได้กำหนดยุทธศาสตร์การพัฒนาคนสู่สังคมแห่งการเรียนรู้ตลอดชีวิตอย่างยั่งยืน มุ่งเตรียมคนให้พร้อมรับการเปลี่ยนแปลง โดยให้ความสำคัญกับการพัฒนาคุณภาพคนในทุกช่วงวัย ให้มีภูมิคุ้มกันเพื่อเข้าสู่สังคมแห่งการเรียนรู้ตลอดชีวิตอย่างยั่งยืน ยึดหลักปรัชญาเศรษฐกิจพอเพียงเสริมศักยภาพของคนไทยในทุกมิติให้มีความพร้อมทั้งด้านร่างกายที่สมบูรณ์ แข็งแรง มีสติปัญญาที่รอบรู้ และมีจิตใจที่สำนึกในคุณธรรม จริยธรรม มีความเพียร และรู้คุณค่าความเป็นไทย มีโอกาสและสามารถเรียนรู้ตลอดชีวิต ควบคู่กับการเสริมสร้างสภาพแวดล้อมในสังคม และสถาบันทางสังคมให้เข้มแข็ง เอื้อต่อการพัฒนาคนและเป็นพลังทางสังคมในการพัฒนาประเทศ รวมทั้งให้ความสำคัญในการสร้างความตระหนักในความสำคัญของประชาคมอาเชี่ยนอีก 4 ปีข้างหน้า จำเป็นจะต้องสร้างคน ชุมชนให้เข้มแข็ง ต้องรับรู้ข้อมูล ข่าวสารที่หลากหลายจากสื่อประเภทต่างๆ นอกจากนั้นรัฐบาลได้กำหนดให้การอ่านเป็นวาระแห่งชาติ กำหนดให้วันที่ 2 เมษายนของทุกปี ซึ่งเป็นวันคล้ายวันพระราชสมภพของสมเด็จพระเทพรัตนราชสุดาฯ สยามบรมราชกุมารี เป็นวันรักการอ่าน และกำหนดให้ ปี 2552 – 2561 เป็นทศวรรษแห่งการอ่านของประเทศประกอบกับการปฏิรูปการศึกษาทศวรรษที่ 2 (พ.ศ.2552 – 2561) รัฐบาลจะมุ่งเน้นให้คนไทยได้เรียนรู้ตลอดชีวิตอย่างมีคุณภาพ โดยมีเป้าหมายหลัก 3 ประการ คือ

1. พัฒนาคุณภาพและมาตรฐานการศึกษาและเรียนรู้ของคนไทย
2. เพิ่มโอกาสทางการศึกษาและการเรียนรู้อย่างทั่วถึงและมีคุณภาพ และ
3. ส่งเสริมการมีส่วนร่วมของทุกภาคส่วนของสังคมในการบริหารและจัด

การศึกษา

ซึ่งนโยบายของสำนักงาน กศน. จังหวัดเลย โดย ท่านบุญโชค พลดาหาญ ผู้อำนวยการสำนักงานส่งเสริมการศึกษานอกระบบและการศึกษาตามอัธยาศัย จังหวัดเลย ให้ดำเนินการจัดให้มีหมู่บ้านเรียนรู้ตลอดชีวิตขึ้นในระดับตำบล/ชุมชน เพื่อเป็นต้นแบบในการรวมพลังของคนในชุมชนได้เรียนรู้ร่วมกัน รวมถึงการสนับสนุนส่งเสริมให้ประชาชนในชุมชนมีนิสัยรักการอ่าน การคิด วิเคราะห์ รักการใฝ่รู้ รวมทั้งจะทำให้ไม่ลืมหนังสืออันจะนำไปสู้สังคมแห่งการเรียนรู้ตลอดชีวิต

**วัตถุประสงค์ในการดำเนินโครงการ ดังนี้**

1. เพื่อเป็นการรวมพลังของคนในชุมชนปลูกจิตสำนึกรักการอ่าน เกิดการเรียนรู้ตลอด

ชีวิตของคนในชุมชน

1. เพื่อเป็นแหล่งบริการชุมชนในการจัดกิจกรรม และสร้างกระบวนการเรียนรู้ตลอดชีวิต

ของคนในชุมชน

1. เพื่อเป็นศูนย์ประสานงาน และเชื่อมโยงภาคีเครือข่ายด้านข้อมูลและการบูรณาการ

การทำงานร่วมกับชุมชนในการจัดกิจกรรมการเรียนรู้ตลอดชีวิตของคนในชุมชน

1. เพื่อให้ประชาชนในหมู่บ้านได้รับความรู้ ได้เรียนรู้เกี่ยวกับกิจกรรมงานการศึกษานอก

โรงเรียนและส่งเสริมกระบวนการเรียนรู้ตลอดชีวิตของคนในชุมชน

**การจัดตั้งหมู่บ้านเรียนรู้ตลอดชีวิต ได้ดำเนินการดังนี้**

1. กศน.ตำบล ร่วมกับกำนัน ผู้ใหญ่บ้าน และชาวบ้านหินเกิ้ง หมู่ 4 หมู่ 5 และ หมู่ 17 ตำบลโคกขมิ้น ร่วมกันจัดทำป้ายประชาสัมพันธ์รณรงค์ส่งเสริมการอ่านและการเรียนรู้ตลอดชีวิต ทุกครัวเรือน และจัดทำมุมหนังสือแต่ละคุ้ม หมู่บ้าน เพื่อเป็นแหล่งเรียนรู้ร่วมกันของประชาชนในชุมชน
2. จัดทำมุมหนังสือ มุมเรียนรู้ตลอดชีวิตของคนในชุมชน โดยการระดมทุนและทรัพยากรที่มีอยู่ในชุมชนร่วมกัน เพื่อเป็นแหล่งเรียนรู้ตลอดชีวิต

ในการดำเนินการโครงการหมู่บ้านเรียนรู้ตลอดชีวิต ตำบลโคกขมิ้น ในวันนี้ จำนวน 3 หมู่บ้าน รวมทั้งสิ้น 619 ครัวเรือน แยกเป็น

บ้านหินเกิ้ง หมู่ที่ 4 จำนวน 197 ครัวเรือน

บ้านหินเกิ้ง หมู่ที่ 5 จำนวน 226 ครัวเรือน

บ้านหินเกิ้ง หมู่ที่ 17 จำนวน 196 ครัวเรือน

**และผู้ที่ให้การสนับสนุนในครั้งนี้ คือ**

1. โรงงานน้ำตาลมิตรภูหลวง
2. บริษัทโรงงานน้ำตาลขอนแก่น จำกัด (มหาชน) สาขาวังสะพุง
3. ผู้ใหญ่บ้าน หมู่ 4 นายกฤษฎา ขุขัน
4. ผู้ใหญ่บ้าน หมู่ 5 นายลำไพร มานาโยค
5. ผู้ใหญ่บ้าน หมู่ 17 นายสมเด็จ ศรีโยจารย์

ตลอดจนประชาชนผู้มีส่วนเกี่ยวข้องในการดำเนินงานครั้งนี้

**ผลที่คาดว่าจะได้รับ**

ประชาชนในหมู่บ้านได้เรียนรู้ร่วมกัน ทำให้เกิดสังคมแห่งการเรียนรู้ตลอดชีวิตของคนในชุมชนหลายๆ ด้าน เพื่อยกระดับคุณภาพการศึกษาของประชาชนในชุมชนอย่างทั่วถึง และเท่าเทียมกันทุกคน ประชาชนในชุมชนอ่านออกเขียนได้ เกิดนิสัยรักการอ่าน และทำให้ชุมชนมีแหล่งเรียนรู้ที่ตั้งอยู่ใกล้ประชาชนมากที่สุด ประชาชนสะดวกในการเข้าไปใช้บริการ และสามารถประสานเชื่อมโยงกับหน่วยงานภาคีเครือข่ายได้รวดเร็ว

โอกาสนี้ ดิฉันขอเรียนเชิญท่านประธาน ได้กล่าวเปิดโครงการจัดตั้งหมู่บ้านเรียนรู้ตลอดชีวิต ต่อไป...ขอเรียนเชิญค่ะ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**คำกล่าวเปิดของประธานในพิธี**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

เรียน ท่าน..............................................................................................................................

นายกองค์การบริหารส่วนตำบลโคกขมิ้น ผู้อำนวยการสำนักงาน กศน.จังหวัดเลย ผู้อำนวยการ กศน.อำเภอวังสะพุง และแขกผู้มีเกียรติที่เคารพทุกท่าน

ดิฉัน รู้สึกเป็นเกียรติอย่างยิ่งที่ได้รับเชิญให้เป็นประธานเปิดโครงการจัดตั้งหมู่บ้านเรียนรู้ตลอดชีวิต ในครั้งนี้ ปัจจุบันสังคมโลกกำลังเผชิญกับสภาพความเปลี่ยนแปลงในทุก ๆ ด้าน ทั้งเศรษฐกิจ สังคม การเมือง เทคโนโลยีที่ก้าวหน้าอย่างรวดเร็ว ซึ่งล้วนส่งผลถึงวิถีชีวิตและความเป็นอยู่ของทุกคนในสังคม ดังนั้น การพัฒนาคนให้มีศักยภาพและรู้เท่าทันกระแสการเปลี่ยนแปลง เพื่อให้สามารถอยู่ร่วมกันในสังคมได้อย่างมีความสุข จึงเป็นสิ่งสำคัญและมีความจำเป็นอย่างยิ่ง เพราะหากสังคมหรือองค์กรใดมีคนที่มีศักยภาพสูงย่อมได้เปรียบในการที่จะช่วยกันขับเคลื่อนสังคมหรือองค์กรไปสู่ความสำเร็จตามเป้าหมาย

การศึกษาตลอดชีวิต เป็นรูปแบบของการเรียนรู้ของมนุษย์ ที่เกิดขึ้นตลอดชีวิตของมนุษย์ทุกคนนับตั้งแต่วัยแรกเกิดจนกระทั่งตาย การศึกษาจึงเป็นสิ่งที่มีอยู่ควบคู่กับสังคมมนุษย์ เราสามารถเลือกที่จะศึกษาเรียนรู้ได้ในช่วงเวลาต่างๆ ของชีวิตตามความต้องการและเหมาะสม การศึกษาเรียนรู้เกิดขึ้นได้ทุกเวลา ทุกสถานที่ ทั้งในครอบครัว วัด ชุมชน สถาบันการศึกษา สถานประกอบการ และแหล่งอื่นๆ เราจะเห็นได้ว่าการศึกษาตลอดชีวิตกลายเป็นความจำเป็นของทุกคนในยุคปัจจุบัน เพื่อให้สามารถก้าวทันโลกที่เปลี่ยนแปลงไปอย่างรวดเร็ว

การเรียนรู้ตลอดชีวิตจึงมีจุดมุ่งหมายมาก เป็นเป้าหมายสำหรับทุกคน ทุกเพศ ทุกวัย เป็นแนวทางของการมีส่วนร่วมและสนองตอบต่อการเปลี่ยนแปลง มนุษย์ทุกคนต้องแสวงหาความรู้เพื่อความอยู่รอด การเรียนรู้จึงมีความสำคัญ อาจไม่ใช่การเรียนรู้เพื่อได้สิ่งใหม่หรือการเรียนรู้ตามกระแสนิยม แต่อาจจะเป็นการเรียนรู้ที่นำประสบการณ์เดิมมาปรับปรุง แก้ไข พัฒนาให้ถูกต้อง ชัดเจนยิ่งขึ้น

จากคำกล่าวรายงานทำให้ทราบถึงนโยบายของการจัดตั้งหมู่บ้านเรียนรู้ตลอดชีวิต

ซึ่งสำนักงานส่งเสริมการศึกษานอกระบบและการศึกษาตามอัธยาศัย จังหวัดเลย ศูนย์การศึกษานอกระบบและการศึกษาตามอัธยาศัยอำเภอวังสะพุง ได้เล็งเห็นถึงความสำคัญในการสร้างสังคมแห่งการเรียนรู้ตลอดชีวิตของคนในชุมชนหลายๆ ด้าน ชุมชนมีแหล่งเรียนรู้ที่ตั้งอยู่ใกล้ประชาชนมากที่สุด และเป็นการรวมพลังของคนในชุมชนเพื่อปลูกจิตสำนึกรักการอ่าน เกิดนิสัยรักการอ่าน ทำให้สามารถยกระดับคุณภาพการศึกษาของประชาชนอย่างทั่วถึง

ดิฉันหวังเป็นอย่างยิ่งว่า โครงการหมู่บ้านเรียนรู้ตลอดชีวิตแห่งนี้ จะดำเนินตามนโยบายให้บรรลุวัตถุประสงค์ตามที่ตั้งไว้ และกลายเป็นชุมชนที่เข้มแข็งต่อไป ขออำนาจคุณพระศรีรัตนตรัยและสิ่งศักดิ์สิทธิ์ทั้งหลายในสากลโลก จงดลบันดาลประทานพรให้ท่านผู้มีเกียรติที่มาร่วมงานในวันนี้ จงประสพศิริสมบัติ พิพัฒนมงคล สมบูรณ์พูนผลในสิ่งที่พึงปรารถนา ขอให้โครงการจัดตั้งหมู่บ้านเรียนรู้ตลอดชีวิต บรรลุวัตถุประสงค์และเป้าหมายทุกประการ

บัดนี้ได้เวลาอันสมควรแล้ว ดิฉันขอเปิดหมู่บ้านเรียนรู้ตลอดชีวิต บ้านหินเกิ้ง หมู่ 4 หมู่ 5 และหมู่ 17 ตำบลโคกขมิ้น ณ บัดนี้...

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*